b'\n_START_ARTICLE_\nKata Tjuta\n_START_PARAGRAPH_\nKata Tjuta (Olgos kalnas) \xe2\x80\x93 didel\xc4\x97 uol\xc5\xb3 grup\xc4\x97 Australijos Uluru-Kata Tjuta nacionaliniame parke, 465 km \xc4\xaf pietvakarius nuo Alice Springs miesto ir apie 25 km nuo Uluru (Ajerso uolos). Olgas kalnas yra sudarytas i\xc5\xa1 36 kupol\xc5\xb3, sujungt\xc5\xb3 \xc4\xafvairiomis uolomis, kurias supa skard\xc5\xbeiai bei sl\xc4\x97niai. Uolos u\xc5\xbeima apie 21,68 km\xc2\xb2 parko ploto. Olgos kalno vir\xc5\xa1\xc5\xabn\xc4\x97, siekianti 545,4 m yra auk\xc4\x8diausias ta\xc5\xa1kas i\xc5\xa1kil\xc4\x99s vir\xc5\xa1 lygum\xc5\xb3. Skirtingai nei Uluru uolos, Kata Tjuta uol\xc5\xb3 sluoksniai yra beveik horizontal\xc5\xabs, d\xc4\x97l skirting\xc5\xb3 abiejus gamtos paminklus veikian\xc4\x8di\xc5\xb3 erozijos proces\xc5\xb3. Abiejuose regionuose vyrauja lietaus ir temperat\xc5\xabros erozija.\n_START_SECTION_\nPavadinimo kilm\xc4\x97\n_START_PARAGRAPH_\nKata Tjuta vietini\xc5\xb3 Australijos gyventoj\xc5\xb3 pitjantjajara kalba rei\xc5\xa1kia \xe2\x80\x9edaug galv\xc5\xb3\xe2\x80\x9c. Kaip ir Uluru, Kata Tjuta jiems yra \xc5\xa1venta vieta, apie kuri\xc4\x85 yra sukurta daug legend\xc5\xb3. \xc4\x8cia buvo ir teb\xc4\x97ra vykdomos \xc4\xafvairios ritualin\xc4\x97s apeigos, ypatingai naktimis. Taip pat dar naudojamas pavadinimas Olgos kil\xc4\x99s nuo Olgos kalno, kuris 1872 m. tyrin\xc4\x97tojo Ernesto Gailso buvo pavadintas caro Nikolajaus dukros, Viurtembergo karalien\xc4\x97s Olgos garbei; pastarasis gavo pavedim\xc4\x85 i\xc5\xa1 vokie\xc4\x8di\xc5\xb3 mokslininko Ferdinando von Miulerio, nor\xc4\x97jusio i\xc5\xa1reik\xc5\xa1ti pad\xc4\x97k\xc4\x85 karali\xc5\xa1kajai porai d\xc4\x97l barono titulo jam suteikimo. 1993 m. buvo oficialiai \xc4\xafteisintas dvejopas pavadinimas Kata Tjuta ir Olgos kalnas.'